
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Vranov nad Topľou 12T/38/2023 8823010234 21. 10. 2024 JUDr. Andrea Havírová ECLI:SK:OSVT:2024:8823010234.2
ROZSUDOK V MENE SLOVENSKEJ REPUBLIKY Okresný súd Vranov nad Topľou, samosudkyňou JUDr. Andreou Havírovou, v trestnej veci obžalovaného A. B. C., na hlavnom pojednávaní dňa 21. októbra 2024 vo Vranove nad Topľou, takto rozhodol: Podľa § 285 písm. f) Trestného poriadku o s l o b o d z u j e obžalovaného A. B. C., nar. XX. XX. XXXX v D., trvale bytom E. F. G., okr. Vranov nad Topľou, spod obžaloby prokurátora Okresnej prokuratúry Vranov nad Topľou pre skutok právne kvalifikovaný ako prečin nezaplatenia dane a poistného podľa § 278 ods. 1 Trestného zákona účinného do 05. 08. 2024, ktorý mal spáchať na tom skutkovom základe, že ako samostatne zárobkovo činná osoba /SZČO/ s obchodným menom A. B. C., IČO: XXXXXXXX, miesto podnikania H. I. XXX/X, XXX XX E. F. G., 1./ v rozpore so Zákonom č. 461/2003 Z. z. o sociálnom poistení v znení neskorších predpisov vedome nezaplatil Sociálnej poisťovni, pobočka Vranov n/T, Rázusova 128, 093 01 Vranov n/T poistné na nemocenské poistenie a dôchodkové zabezpečenie v celkovej sume 2.545,48 € a to: - za mesiac jún 2021 poistné vo výške 180,99 € splatné dňa 08. 07. 2021, - za mesiac júl 2021 poistné vo výške 180,99 € splatné dňa 08. 08. 2021, - za mesiac august 2021 poistné vo výške 180,99 € splatné dňa 08. 09. 2021, - za mesiac september 2021 poistné vo výške 18,08,-€ splatné dňa 08.10.2021, - za mesiac február 2022 poistné vo výške 187,78,-€ splatné dňa 08. 03. 2022, - za mesiac marec 2022 poistné vo výške 187,78,-€ splatné dňa 08. 04. 2022, - za mesiac apríl 2022 poistné vo výške 187,78 € splatné dňa 08. 05. 2022, - za mesiac máj 2022 poistné vo výške 187,78 € splatné dňa 08. 06. 2022, - za mesiac jún 2022 poistné vo výške 187,78 € splatné dňa 08. 07. 2022, - za mesiac júl 2022 poistné vo výške 187,78 € splatné dňa 08. 08. 2022, - za mesiac august 2022 poistné vo výške 187,78 € splatné dňa 08. 09. 2022, - za mesiac september 2022 poistné vo výške 187,78 € splatné dňa 08. 10. 2022, - za mesiac október 2022 poistné vo výške 174,61 € splatné dňa 08. 11. 2022, - za mesiac november 2022 poistné vo výške 153,79 € splatné dňa 08. 12. 2022, - za mesiac december 2022 poistné vo výške 153,79 € splatné dňa 08. 01. 2023, čím porušil ustanovenie § 143 ods. 1 zákona č. 461/2003 Z. z. o sociálnom poistení, lebo poistné je splatné do ôsmeho dňa kalendárneho mesiaca nasledujúceho po kalendárnom mesiaci, za ktorý platí poistné a týmto svojim konaním spôsobil dlh na poistnom pre Slovenskú republiku zastúpenú Sociálnou poisťovňou pobočka Vranov nad Topľou,
2./ v rozpore so Zákonom č. 580/2004 Z. z. o zdravotnom poistení v znení neskorších predpisov vedome nezaplatil Dôvere zdravotnej poisťovni, a. s., Cintorínska 5, 949 01 Nitra, poistné na zdravotné poistenie v celkovej sume 1.045,61 € a to: - za mesiac jún 2021 poistné vo výške 76,44 € splatné dňa 08. 07. 2021, - za mesiac júl 2021 poistné vo výške 76,44 € splatné dňa 08. 08. 2021, - za mesiac august 2021 poistné vo výške 76,44 € splatné dňa 08. 09. 2021, - za mesiac september 2021 poistné vo výške 7,64 € splatné dňa 08. 10. 2021, - za mesiac február 2022 poistné vo výške 79,31 € splatné dňa 08. 03. 2022, - za mesiac marec 2022 poistné vo výške 79,31 € splatné dňa 08. 04. 2022, - za mesiac apríl 2022 poistné vo výške 79,31 € splatné dňa 08. 05. 2022, - za mesiac máj 2022 poistné vo výške 79,31 € splatné dňa 08. 06. 2022, - za mesiac jún 2022 poistné vo výške 79,31 € splatné dňa 08. 07. 2022, - za mesiac júl 2022 poistné vo výške 79,31 € splatné dňa 08. 08. 2022, - za mesiac august 2022 poistné vo výške 77,21 € splatné dňa 08. 09. 2022, - za mesiac september 2022 poistné vo výške 46,70 € splatné dňa 08.10. 2022, - za mesiac október 2022 poistné vo výške 46,70 € splatné dňa 08. 11. 2022, - za mesiac november 2022 poistné vo výške 46,70 € splatné dňa 08. 12. 2022, - za mesiac december 2022 poistné vo výške 46,69 € splatné dňa 08. 01. 2023, - za ročné zúčtovanie poistného za rok 2021 vo výške 68,79 € splatné dňa 30. 01. 2023, čím porušil ustanovenie § 24 ods. 1 písm. a) s poukázaním na § 17 ods. 2 Zák. č. 580/2004 Z. z. o zdravotnom poistení v znení neskorších prepisov, nakoľko preddavok na poistné samostatne zárobkovo činných osôb /§ 11 ods. 1, písm. b) cit. zákona/ je splatný do ôsmeho dňa po uplynutí príslušného kalendárneho mesiaca, 3./ v rozpore zo Zákonom č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov vedome nezaplatil Daňovému úradu Prešov, pobočka Vranov n/T., Námestie slobody 968, 093 01 Vranov n/T., daň z príjmu fyzických osôb v celkovej sume 230,08 € a to za zdaňovacie obdobie od 01/2020 - 12/2020 vo výške 230,08 € splatné dňa 30. 06. 2021, čím týmto svojim konaním spôsobil Sociálnej poisťovni, pobočka Vranov n/T., na nezaplatenom poistnom dlh vo výške 2.545,48 €, Dôvere zdravotnej poisťovni, a. s., Cintorínska 5, 949 01 Nitra, spôsobil dlh na poistnom vo výške 1.045,61 € a Daňovému úradu Prešov spôsobil dlh na dani z príjmu fyzických osôb vo výške 230,08 € a teda nezaplatil splatné poistné a daň v celkovej sume 3.821,17 € aj napriek tomu, že mal dostatok finančných prostriedkov na zaplatenie poistného a dane, no neučinil tak a finančné prostriedky si ponechal pre vlastnú osobnú spotrebu; pretože trestnosť činu z a n i k l a. Podľa § 288 ods. 3 Trestného poriadku súd poškodených Sociálnu poisťovňu so sídlom Ul. 29. augusta č. 8 a 10, 813 63 Bratislava 1, IČO: 3080748, pobočka Vranov nad Topľou, Rázusova 128, 093 18 Vranov nad Topľou a Dôveru zdravotnú poisťovňu, a. s. so sídlom v Bratislave, Einsteinova 25, 851 01 Bratislava, IČO:35 942 436, pobočka Dôvera zdravotná poisťovňa, so sídlom Cintorínska 5, 949 01 Nitra, s nárokom na náhradu škody odkazuje na civilný proces, prípadne na konanie pred iným príslušným orgánom. odôvodnenie: Prokurátor tunajšej prokuratúry podal obžalobu na obžalovaného A. C. pre skutok uvedený vo výroku tohto rozhodnutia dňa 21. 06. 2023. Uvedený skutok bol pritom prokurátorom tunajšej prokuratúry právne kvalifikovaný ako prečin nezaplatenia dane a poistného podľa § 278 ods. 1 Trestného zákona a to v znení účinnom do 05. 08. 2024.
Vo veci bolo nariadené hlavné pojednávanie, ktorého sa obžalovaný opakovane nezúčastnil. Dňa 21. 10. 2024 sa pritom aj vykonalo dokazovanie na hlavnom pojednávaní, s tým, že tohto sa obžalovaný nezúčastnil, avšak bolo u neho riadne vykázané doručenie. Na tomto hlavnom pojednávaní boli však prítomní; ako zástupkyňa poškodenej Sociálnej poisťovni, tak aj zástupca poškodeného Daňového úradu Prešov. Prítomná zástupkyňa poškodenej Sociálnej poisťovne, B. J., si pritom aj priamo na hlavnom pojednávaní uplatnila nárok na náhradu škody, pozostávajúci z nezaplateného poistného tejto poškodenej poisťovni v sume 2.545,48 eur. Prítomný zástupca poškodeného Daňového úradu Prešov, B. C., si ani na uvedenom hlavnom pojednávaní nárok na náhradu škody neuplatnil. Zástupkyne poškodenej Dôvery zdravotnej poisťovne, a. s. si pritom v prípravnom konaní riadne a včas uplatnili nárok na náhradu škody, pozostávajúci z nezaplateného poistného tejto zdravotnej poisťovni; najprv vo výške 1.169,55 eur a neskôr zas v sume 1.045,61 eur. Dňa 15. 03. 2024 mal pritom nadobudnúť účinnosť zákon č. 40/2024 Z. z., pričom z dôvodu Nálezu Ústavného súdu SR č. 215/2024, niektoré ustanovenia tohto zákona, ktorým sa menil Trestný zákon, nadobudli účinnosť až od 06. 08. 2024. Podľa § 278 ods. 1 Trestného zákona v znení účinnom od 06. 08. 2024, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie, alebo príspevok na starobné dôchodkové sporenie, potrestá sa odňatím slobody až na dva roky. Podľa § 125 ods. 1 Trestného zákona účinného od 06. 08. 2024, škodou malou sa rozumie škoda prevyšujúca sumu 700,00 eur. Škodou väčšou sa rozumie škoda prevyšujúca sumu 20.000,00 eur. Značnou škodou sa rozumie škoda prevyšujúca sumu 250.000,00 eur. Škodou veľkého rozsahu sa rozumie škoda prevyšujúca sumu 650.000,00 eur. Tieto hľadiská sa použijú rovnako na určenie výšky prospechu, hodnoty veci a rozsahu činu. Z celkového dokazovania, vykonaného ešte v štádiu prípravného konania, je nepochybne zrejmé, že skutok tak, ako bol vymedzený v obžalobnom návrhu, mal byť obžalovaným spáchaný; či už od júna roku 2021 do decembra roku 2022, pokiaľ ide o nezaplatenie poistného, či už Sociálnej poisťovni, ako aj Dôvere zdravotnej poisťovni; alebo od januára roku 2020 do decembra roku 2020, pokiaľ ide o nezaplatenie dane z príjmov fyzických osôb poškodenému Daňovému úradu Prešov. Uvedený skutok pritom v čase spáchania tohto žalovaného konania, keď mal byť podľa obžaloby aj spáchaný, aj vykazoval všetky znaky stíhaného trestného činu, teda prečinu nezaplatenia dane a poistného podľa § 278 ods. 1 Trestného zákona. Z výšky tohto nezaplateného poistného, ako aj nezaplatenej dane; teda v prvom prípade poškodenej Sociálnej poisťovni vo výške 2.545,48 eur, poistného poškodenej Dôvere zdravotnej poisťovni v sume 1.045,61 eur, ako aj nezaplateného daňového nedoplatku na dani z príjmov fyzických osôb za rok 2020 vo výške 230,08 eur; nepochybne vyplýva, že celková výška, ako nezaplateného poistného, tak aj nezaplatenej dane, predstavuje sumu 3.821,17 eur. Na vyvodenie trestnoprávnej zodpovednosti za spáchaný trestný čin; pričom súd nezistil, že by v prípade tohto skutku malo ísť o iný trestný čin, ako ten, pre ktorý bola podaná obžaloba; sa pritom vyžaduje, aby bol spáchaný „vo väčšom rozsahu.“ Po prijatí zákona č. 40/2024 Z. z, v znení Nálezu Ústavného súdu SR č. 215/2024 Z. z., však v ustanovení § 125 ods. 1 Trestného zákona bola stanovená hranica „väčšej škody“ na sumu 20.000, eur. Vzhľadom však na už vyššie ustálenú sumu; ako nezaplateného poistného, tak aj nezaplatenej dane; v súhrnnej výške 3.821,17 eur, je tak nepochybne zrejmé, že táto suma nedosiahla hodnotu 20.000, eur. Z tohto dôvodu teda nebolo možné uvedený skutok ďalej posudzovať ako trestný čin nezaplatenia dane a poistného podľa § 278 ods. 1 Trestného zákona. Vychádzajúc aj z ustanovenia § 84 Trestného zákona, aj v znení účinnom od 06. 08. 2024, však trestnosť činu, ktorý mal v čase spáchania znaky niektorého trestného činu uvedeného v osobitnej časti tohto zákona, zaniká, ak neskorší zákon ustanoví, že tento čin nie je trestným činom.
Najprv však súd zisťoval, či nedošlo k premlčaniu trestného stíhania. Keďže k vzneseniu obvinenia došlo dňa 31. 01. 2023, pričom uvedené procesné rozhodnutie bolo doručené obžalovanému dňa 13. 02. 2023, pričom k poslednému útoku tohto pokračovacieho trestného činu malo dôjsť dňa 31. 12. 2022; je nepochybne zrejmé, že medzi dokonaním tohto trestného činu do doby vydania uznesenia o vznesení obvinenia, uplynula len doba jedného mesiaca. Na uznesenie o vznesení obvinenia tomuto obžalovanému však nadväzovali jednotlivé úkony trestného konania až do nariadenia hlavného pojednávania, na ktorom bol aj vyhlásený rozsudok vo veci samej dňa 21. 10. 2024. Keďže premlčacia lehota pri prečine nezaplatenia dane a poistného podľa § 278 ods. 1 Trestného zákona; aj podľa Trestného zákona účinného od 06. 08. 2024; ešte v čase vyhlásenia rozhodnutia vo veci samej, teda dňa 21. 10. 2024, ešte neuplynula; uvedené trestné stíhanie nebolo teda premlčané. Pri prečine nezaplatenia dane a poistného podľa § 278 ods. 1 Trestného zákona účinného od 06. 08. 2024, je to pritom doba troch rokov. Z uvedeného je teda nepochybne zrejmé, že v čase vyhlásenia rozhodnutia vo veci samej na hlavnom pojednávaní dňa 21. 10. 2024 teda premlčacia lehota ešte ani neuplynula. Zhrnúc vyššie uvedené, mohol tak súd dospieť k záveru, že skutok uvedený v obžalobe sa síce stal, tento v čase jeho spáchania vykazoval všetky znaky stíhaného trestného činu, avšak v dôsledku zmeny Trestného zákona trestnosť tohto činu zanikla. Keďže teda v danom prípade došlo k zániku trestnosti činu, bolo nevyhnuté obžalovaného spod obžaloby oslobodiť podľa § 285 písm. f) Trestného poriadku. Poškodená Sociálna poisťovňa, aj v konaní pred súdom; tak aj poškodená Dôvera zdravotná poisťovňa, a. s., si zas v prípravnom konaní riadne a včas uplatnili nárok na náhradu škody, pozostávajúci z nezaplateného poistného týmto dvom poškodeným poisťovniam. Z uvedeného dôvodu teda bolo potrebné o tomto nároku týchto dvoch poškodených poisťovní na hlavnom pojednávaní rozhodnúť. Súd v zápisnici o hlavnom pojednávaní zo dňa 21. 10. 2024 síce omylom uviedol, že obe tieto poškodené poisťovne s ich nárokom na náhradu škody na hlavné pojednávanie nepripúšťa. Vzhľadom však na nové zákonné ustanovenie § 124 ods. 4 Trestného zákona, v znení účinnom od 06. 08. 2024, sa za škodu považuje už aj ako nezaplatená daň, tak aj nezaplatené poistné. Z dôvodu prijatia takéhoto nového zákonného ustanovenia Trestného zákona bolo teda povinnosťou súdu, obe tieto poškodené poisťovne s ich nárokom na náhradu škody; keďže súd obžalovaného spod obžaloby oslobodil; odkázať na civilný proces alebo na konanie pred iným príslušným orgánom. Poučenie: Proti tomuto rozsudku možno podať odvolanie do 15 (pätnásť) dní od jeho oznámenia na Okresnom súde Vranov nad Topľou. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku. Rozsudok môže odvolaním napadnúť prokurátor pre nesprávnosť ktoréhokoľvek výroku, obžalovaný pre nesprávnosť výroku, ktorý sa ho priamo týka, poškodený pre nesprávnosť výroku o náhrade škody, zúčastnená osoba pre nesprávnosť výroku o zhabaní veci. Súdom prijaté vyhlásenie obžalovaného, že je vinný alebo že nepopiera spáchanie skutku uvedeného v obžalobe, je neodvolateľné a v tomto rozsahu nenapadnuteľné odvolaním ani dovolaním, okrem dovolania podľa § 371 ods. 1 písm. c) Trestného poriadku. Osoba oprávnená podať odvolanie proti niektorému výroku rozsudku môže ho napadnúť aj preto, že taký výrok nebol urobený, ako aj pre porušenie ustanovení o konaní, ktoré predchádzalo rozsudku, ak toto porušenie mohlo spôsobiť, že výrok je nesprávny, alebo že chýba. Po vyhlásení rozsudku sa môže oprávnená osoba odvolania výslovne vzdať.

